Data was extracted from:https://www.infomed.co.il/diseases/alcoholism/

המומחים של
Info
med
מסבירים:
אלכוהוליזם נגרם עקב תלות גופנית באלכוהול. הימנעות פתאומית מצריכת אלכוהול אצל אנשים שהתמכרו לו עשויה לגרום לתסמיני גמילה - רעד, חרדה, הזיות ומחשבות שווא. אלכוהוליזם פוגם בתפקוד האינטלקטואלי, בכישורים גופניים, בזיכרון ובשיפוט.
נדיר שאדם הסובל מבעיית שתייה משנה בכוחות עצמו את ההתנהגות המזיקה הזו. אף-על-פי שהחלמה צריכה לבוא מתוך האדם עצמו, ה- "נדנוד המכריע" מגיע פעמים רבות מקרוב משפחה, חבר או עמית לעבודה. אם אתם מכירים מישהו ששותה יותר מדי, אתם יכולים לעזור לו.
עיקר הדאגה הופנתה בעבר למחלות כבד הקשורות בצריכת אלכוהול ופוגעות רק באדם השותה. כיום אנו מודאגים יותר מתאונות דרכים, התעללות בבן-הזוג, רצח והתאבדות. אלו נושאים חשובים שדורשים תשומת-לב.
כאשר אתם קוראים קטע זה, אם אתם מזהים עצמכם כשותים יותר מדי, טפלו בעצמכם ופנו לקבלת עזרה מייד.
סימפטומים
הרגלי שתייה בעייתיים
שתייה כדי להשתכר
ניסיון לפתור בעיות או להימנע מהן בעזרת השתייה
התנהגות קולנית או אלימה לאחר שתייה
שתייה בזמנים לא מתאימים כגון שעות הבוקר, לפני נהיגה או לפני העבודה
השתייה שלכם הפכה לבעיה עבור אנשים קרובים
התפתחות כיב (אולקוס) או דלקת קיבה
הקדשת זמן למחשבות על שתייה או תכנון היכן ומתי אפשר יהיה להשיג את המשקה הבא
קבלת דוחות על נהיגה תחת השפעת אלכוהול, או מעורבות בתאונת דרכים לאחר צריכת אלכוהול
שתיית אלכוהול ללא תכנון מוקדם, הערכה לא נכונה של כמות האלכוהול שנצרכה או הכחשת הכמות
צורך לשתות לפני מצבים מלחיצים
חוסר יכולת לזכור מה אירע בזמן השתייה, על אף שאחרים עשויים לא להבחין בכך
התדרדרות למצב של תת תזונה והזנחה
הופעת תסמיני גמילה או הרעלת אלכוהול
סיבוכים אפשריים
שתיינים כבדים של אלכוהול עלולים ללקות במחלת שריר הלב, בשחמת הכבד ובדלקות של המעי. הטיפול באלכוהוליזם נעשה במרכזי גמילה.
אשה בהריון ששותה כמויות גדולות של אלכוהול מסכנת את העובר שלה, שעלול לסבול ממצב שנקרא תסמונת אלכוהול של העובר (fetal alcohol syndrome).
טיפולים ותרופות
טיפול ביתי
אלכוהוליזם אינה בעיה שקל לפתור בבית, אך גם הרופא לא יכול לרפאה. המוקד של כל טיפול חייב להיות שינוי התנהגותי. יש שיטות טובות רבות - חלקן מערבות רופאים או יועצים מקצועיים, וחלקן לא. חלק מהשיטות מתעקשות על הימנעות מוחלטת, בעוד אחרות שואפות לצמצם את כמות השתייה לגבולות סבירים.
"אלכוהוליסטים אנונימיים" (AA) משתמשים במסגרת של סיוע עצמי כדי לעודד אנשים הסובלים מבעיות שתייה להתמודד עם האלכוהוליזם שלהם ולהכיר בתוצאותיו. כל איש מקצוע של שירותי הרווחה או בריאות הנפש יוכל לעזור לכם לפנות לתוכנית טיפול לגמילה מאלכוהול. המרכיב החשוב ביותר בכל תוכנית הוא מחויבותו של השותה עצמו.
היכן ניתן לקבל עזרה
גם בישראל יש קבוצות AA. פרטים על מקומות ומועדי המפגשים שלהן ניתן למצוא באתר האינטרנט של "אלכוהוליסטים אנונימיים". כמו כן ניתן להיעזר בשירותי הרווחה או בשירותי הייעוץ בבית-הספר כדי לקבל פרטים על גורמי עזרה באזור המגורים.
מה צפוי אצל הרופא/ה
ספרו לרופא שלכם שאתם מחלימים מאלכוהוליזם או חושדים שיש לכם בעיית שתייה. היסטוריה של שתייה עשויה להשפיע על היבטים רבים של הטיפול הרפואי. אם אתם חושדים שבן משפחה או חבר קרוב הוא אלכוהוליסט, התייעצו עם הרופא/ה שלכם.
מה עליכם לומר לאדם שאתם דואגים לו:
בחרו זמן טוב
לא בעת שהאדם שיכור אלא זמן קצר לאחר משבר. אמרו לאותו אדם מה ראיתם ואיך המצב גורם לבעיות. תארו לו את רגשותיכם ושאלו איך הוא חש ביחס למצב. הציעו פתח לשינוי, נסו לא להישמע כאילו אתם מאשימים אותו בפשע. אל תנסו להעניש, לשחד או לסחוט רגשית את האדם. הישארו רגועים, שקולים והיצמדו לעובדות. עם זאת, ודאו שאתם משאירים לשותה את האחריות להתנהגותו השלילית ולשינויה.
רוב האנשים יכחישו שיש להם בעיית שתייה. יכול להיות שכל שיש בידכם לעשות בפעם הראשונה הוא להביע את דאגתכם ולהציג דוגמאות של אירועים בעייתיים שנגרמו בגלל השתייה. כאשר אירועים דומים מתרחשים שוב, אתם יכולים לשוב ולדבר עם האדם השותה.
חשוב שתדעו
רוב המומחים מאמינים שמרבית האלכוהוליסטים לא יחפשו עזרה אם רק אדם אחד ידבר איתם. התערבות קבוצתית של משפחה, חברים ושכנים יכולה להיות משמעותית ולהבהיר לאלכוהוליסט שהאפשרות היחידה שעומדת בפניו היא לקבל עזרה.